In nomine sancte et individue Trinitatis, amen. Philippus, Dei gratia Francorum rex. Noverint universi, presentes pariter et futuri, quod, cum maior communie nostre Senonensis et jurati intra communiam recepissent homines Senonensis archiepiscopi et ecclesiarum Senonensium, ita quod illi qui de corpore erant communie, nos, equitatis intuitu, et monitis sanctorum patrum pape Lucii et pape Urbani, necnon et ob anime patris mei remedium, tam Senonensi archiepiscopo quam ecclesiis et clericis Senonensibus suos homines proprios reddidimus, et libertates et consuetudines suas et jura sub eodem statu in quo hec omnia habebant, quinto-decimo die ante institutionem Senonensis communie. Ad cujus rei majorem firmitatem, et ut pax solidior in posterum inter clericos, ecclesias et communiam habeatur, maior, pares et jurati, nostro juraverunt precepto se vitam et membra, libertates, consuetudines et jura tam archiepiscopi et clericorum quam monachorum et ecclesiarum conservaturos, salvo jure nostro et fidelitate nostra. Quociens maior, pares et jurati mutabuntur, tociens infra mensem mutationis, in presentia Senonensis archiepiscopi, Senonis idem jurabunt, salvo jure nostro et salva fidelitate nostra. Et si forte contigerit communiam adversum archiepiscopum, vel clericos vel ecclesias excedere, id tenebimur, tanquam dominus, emendare. Concessimus preterea quod nulli predictorum hominum archiepiscopi, clericorum, ecclesiarum Senonensium intra Senonensem de cetero recipientur communiam, nec intra libertatem aliquam ville Senonensis indultam, unde sortiri debeant detrimentum vel incommodum. Quod si forte aliquem ex hominibus archiepiscopi, et clericorum, et ecclesiarum Senonensium intra Senonensem communiam deinceps recipi, vel etiam communiam aliquid de jure vel libertatibus, vel consuetudinibus archiepiscopi, sive clericorum ecclesiarum intercipere contigerit, ad nos, clamore deposito, suum hominem rehabebunt, si illum esse suum, per septem legitimos homines qui nec sint homines archiepiscopi, nec clericorum, nec ecclesiarum Senonensium, tactis sacrosanctis, absque duello probaverint. Et scilicet, si communia de jure vel libertate, vel consuetudine illorum aliquid interceperit, ad consimilem probationem quam pretaxavimus, illud rehabebunt ecclesie. Sciendum eciam quod ecclesie Sancti-Petri-Vivi jura et libertates suas reddidimus habendas ita plenarie, sicut in privilegio patris mei et nostro noscuntur contineri. Que omnia, ut perpetuum robur obtineant, presentem paginam sigilli nostri auctoritate ac regii nominis karactere inferius annotato precepimus communiri. Actum Moreto, anno incarnati Verbi Mº Cº LXXXº sexto; regni vero nostri anno septimo; astantibus in palatio nostro quorum nomina supposita sunt et signa: S. comitis Theobaldi, dapiferi nostri; S. Guidonis, buticularii nostri; S. Mathei, camerarii; S. Radulphi, constabularii. Data, vacante cancellaria. — PHILIPPUS.